Töölt lahkumise protsesside juhtimine

Töölt lahkumise protsesside juhtimine ehk exit management on protseduuride kogum, mis sisaldab töötajate lahkumist koondamise, vallandamise või omaalgatuslikult töölepingu katkestamise tõttu. Tegemist on personaliosakonna ühe kõige olulisema ülesandega, sest see aitab kergelt tuvastada organisatsiooni siseseid probleeme töötaja lahkumise tagasisidega, andes parema arusaamise, milline on organisatsioonisisene kultuur ja aitab kaasa organisatsiooni töö sujuva jätkumiseni isegi siis, kui töötaja on lahkunud või koondatud. 
Lisaks on "exit management" oluline ka seetõttu, et kui töötaja lahkudes jääb talle töökohast hea mulje, säilitab see organisatsiooni maine. See näitab, et hoolitakse ja ollakse pühendunud oma töötajatesse, mis aitab kaasa uute töötajate värbamisel. Antud protsessid aitavad personaliosakonnal koguda ja organiseerida töötajate andmeid ja kasutada tagasisidet ettenägematutes olukordades, nii et see pole pelgalt vajalik, vaid ka kasulik. 
Etapid.
Kommunikatsioon.
Esimene etapp "exit management"is on töötajaga ausalt läbi rääkida, miks ta lahkuda tahab või miks ta koondatakse, ning koguda tagasisidet tema kogemuse kohta. 
Nimekirja valmistamine.
Peale tagasiside kogumist märgitakse üles asjad, mida töötaja peab tagastama ning need peab edastama ka töötajale, et ta saaks võimalikult vara vajalikud asjad kokku koguda ja tagasiandmiseks ette valmistada. 
Dokumendid.
Lisaks tehakse kindlaks, et kõik dokumendid, sh lahkumisavaldus ja lahkumisintervjuud ning küsitlused on lõpule viidud. Juhul kui töötaja tegutseb määruste vastaselt ja ta vallandatakse, tuleb talletada sellele vastavad dokumendid. See lihtsustab tulevikus sisemiste administratsiooni ülesannete täitmist, ja kui tekib mingi probleem, on seda võimalik ka tulevikus tagantjärele kontrollida. 
Teadmiste üleandmine ja tööjõu ümberjaotus.
Eeldades, et lahkuval töötajal on olulisi teadmisi, tuleks töötaja töölt lahkumise protsessid läbi viia nii, et ta saaks need uuele töötajale, kes teda asendama hakkab, üle anda. Niiviisi sujub töötajate vahetus paremini. Lisaks sellele tuleb ka vajaduse korral ümber jaotada tööülesanded, et organisatsioon saaks efektiivselt tööd jätkata ning ka töötaja puudumisest tulenevaid probleeme lahendada. 
Ametliku ettevõtteportaali juurdepääsu deaktiveerimine.
Samuti on "exit management"i puhul oluline lõpetada töötaja juurdepääs kõigile ametlikele sisselogimisandmetele. Enne lahkumist tuleb võtta tagasi kõik ametlikud seadmed, näiteks telefonid ja sülearvutid. Samuti on vaja teavitada meeskonda töötaja lahkumisest ja tutvustada uut meeskonnaliiget, kui see on asjakohane. 
Viimased administratiivsed toimingud.
Toimingute lõpupoole tuleb ka veenduda, et kõik asjad said korralikult tagastatud vastavalt eelnevalt antud nimekirjale ning samuti on organisatsioon täitnud omalt poolt kõik kohustused, näiteks tasunud korrektselt viimased palgad ja hüvitised. 
Lahkumisintervjuu läbiviimine.
Lahkumisintervjuu on personaliosakonna jaoks ülioluline. See annab ülevaate töötaja kogemusest ning välja tulnud probleemide korral aitab ka juhtidel teha vajalikke muudatusi probleemide lahendamiseks. 
Täielik ja lõplik arveldamine ning kinnitused.
Juhtkond peaks tagama, et kõik ametlikud dokumendid antakse üle ja kinnitatakse õigesti. See võimaldab protsessiga seotud osakondadel töötajale vabastus kirja väljastada.